צחי קומה

צחי קומה (נולד ב-7 בספטמבר 1982) הוא עיתונאי ומנחה טלוויזיה ישראלי.

ביוגרפיה
צחי קומה נולד וגדל בטבריה. לאחר שירותו הצבאי כמפקד טירוני מקא״ם, עבר לתל אביב והחל לעסוק בייעוץ תקשורתי, הפקות ויחסי ציבור.

ב-2007 החל לשמש כראש דסק הבידור, התרבות והחברה של "ידיעות אחרונות" ועורך מדור הרכילות "העלוקה", מדור אותו כתב במשך 13 שנים.

החל משנת 2008 הגיש פינת בידור בתוכנית הבוקר של ערוץ 2 וערוץ 10 וכן בתחנות רדיו שונות ובהן רדיו ללא הפסקה ורדיו ירושלים.

בשנת 2009 החל קומה להרצות ולהנחות אירועים שונים ברחבי הארץ.

בשנת 2012 הנחה את תוכנית הראיונות "שמועה אופנתית" בערוץ האופנה. בשל הצלחת התוכנית, ששודרה גם בערוץ 10. בשנת 2013 הגיש את התוכנית "שמועות" בערוץ 10, תוכנית ראיונות אישית בה הוא מעמת ידוענים עם שמועות שהתפרסמו עליהם.

בתחילת 2015 החל להנחות תוכנית שבועית בשם "סלבריישן" בערוץ 2 של רשת.

באוקטובר 2015 החל להנחות תוכנית רדיו ברדיוס 100FM וברדיו לב המדינה בשם "עולים קומה", שם הוא מסכם את השבוע האחרון, כשלצידו ידוען אורח.

במקביל לעבודתו ב"ידיעות אחרונות", החל קומה ליצור סרטי דוקו לזכיינית ערוץ 2 - רשת. במקביל פיתח את תוכנית האולפן שלו ויצא לראיין את הסלבריטאים בסביבתם הטבעית, בביתם ("סלבריישן עד הבית"). התוכנית שודרה ברצועת הפריים טיים של הערוץ.

בשנת 2017 פיתח יחד עם רן עוזר את הפורמט הטלוויזיה "פושאפ", תוכנית ראיונות עם סלבריטאים בחדר הכושר, בה נוגע קומה בנושאים של דימוי גוף, ביטחון עצמי, הרגלי כושר והתזונה של הסלבריטאים. 

בשנת 2019 התחתן עם בן זוגו רן עוזר, בעל משרד יחסי ציבור, תוכן ואסטרטגיה.

בשנת 2020, עם פרוץ משבר מגפת הקורונה בישראל, הקים אתר חדש הנושא את שמו שעוסק בתוכן בשלל תחומים ובמדור המלצות - "צחי קומה ממליץ".

באוקטובר 2021 העונה השישית של תוכנית האירוח "סלבריישן" בהגשתו עלתה לשידור בערוץ רשת 13 וזכתה להצלחה רבה. בעונה התארחו בין היתר: רן דנקר, מירי מסיקה, עדן חסון, חנה לסלאו, יובל המבולבל ועוד.

קומה מפיק ומנחה מופעים ופאנלים מקצועיים בנושאים שונים ומנחה סדנאות העצמה אישית, ביטחון עצמי, עמידה מול קהל, שפת גוף ותקשורת בין אישית.

קישורים חיצוניים
 צחי קומה - המגזין, האתר הרשמי
 שמועה אופנתית, באתר ynet
 לוואלה! ברנז'ה נודע כי צחי קומה, כתב הבידור של ”ידיעות אחרונות” ובעל הטור ”העלוקה”, יגיש תוכנית ראיונות חדשה בערוץ 10 תחת השם "שמועות"
 צחי קומה עושה סדר בשמועות בתוכנית טלוויזיה חדשה: "האורח הראשון יהיה עופר שכטר", באתר רדיו ללא הפסקה
 ה'עלוקה' החדש של ידיעות אחרונות’: צחי קומה, באתר bizportal

הערות שוליים

סגל ידיעות אחרונות
כתבי רכילות ישראלים
ערוץ עשר: שדרנים, שחקנים ומנחים
סגל רדיו ירושלים
להט"בים ישראלים
ישראלים שנולדו ב-1982